Drie ernstig beseer tydens transitorooftogFoto: Verskaf Drie mense is ernstig beseer toe ŉ transitovoertuig Donderdagaand buite Tzaneen in Limpopo opgeblaas en beroof is. Lt.kol. Moatshe Ngoepe, woordvoerder van die polisie, het gesê ŉ groep gewapende rowers het omstreeks 19:00 die voertuig tussen Ga-Kgapane en Modjadjiskloof voorgekeer. “Die voertuig is met ploftoestelle opgeblaas en ŉ onverklaarde bedrag kontant is geroof,” het Ngoepe gesê. Die verdagtes het in ŉ wit BMW-voertuig en ŉ Toyota Fortuner op die vlug geslaan. Die voertuie se nommerplate is nie bekend nie. Volgens Ngoepe is die bestuurder en twee veiligheidslede wat in die transitovoertuig was ernstig beseer en moes na ŉ hospitaal gehaas word. Niemand is nog in hegtenis geneem nie. Enigiemand met meer inligting word versoek om lt.kol. William Ramokhubedu by 082 499 8389 of Crime Stop by 08600 10111 te bel.